A Tanács 3539/73/EGK rendelete
(1973. december 18.)
a mezőgazdasági termékek és az 1059/69/EGK rendelet hatálya alá tartozó árucikkek nem kereskedelmi jellegű kiscsomagjai után fizetendő importterhek mértékéről
AZ EURÓPAI KÖZÖSSÉG BIZOTTSÁGA,
tekintettel az Európai Gazdasági Közösséget létrehozó szerződésre és különösen annak 43. és 235. cikkére,
tekintettel a Szerződés mellékletét képező, az új tagállamoknak az Európai Gazdasági Közösséghez és az Európai Atomenergia-közösséghez való csatlakozásáról szóló 1972. január 22-én aláírt okmányra [1] és különösen annak 62. cikke (1) bekezdésére,
tekintettel a Bizottság javaslatára,
tekintettel az Európai Parlament véleményére,
mivel a legutóbb a 2260/73/EGK [2] rendelettel módosított, 1968. június 28-i 950/68/EGK tanácsi rendelet [3] mellékletében található közös vámtarifa bevezető rendelkezéseinek II. B. része úgy rendelkezik, hogy amennyiben az érintett fél nem igényli a rendes vámtétel alkalmazását, úgy a magánszemélyeknek kiscsomagban küldött árukra 10 %-os átalány értékvámot kell kiszabni, feltéve, hogy az ilyen behozatal nem kereskedelmi jellegű;
mivel hasznos és lehetséges - a közös agrárpolitika céljainak veszélyeztetése nélkül - ugyanezen módszerek alkalmazásával a mezőgazdasági termékekre és a legutóbb az 1491/73/EGK [4] rendelettel módosított, az egyes, mezőgazdasági termékek feldolgozásával előállított árukra alkalmazható kereskedelmi rendszer megállapításáról szóló, 1969. május 28-i 1059/69/EGK tanácsi rendeletben [5] szabályozott kereskedelmi rendszer körébe tartozó egyes árucikkekre vonatkozó minden más importvámterhet beszedni;
mivel lehetséges, hogy ugyanazon ügylet után több különböző terhet kell beszedni; mivel ahhoz, hogy az átalányterhelés elérhesse a célját, egyetlen átalányvámteher alkalmazása szükséges az ilyen vámterhek összességére,
ELFOGADTA EZT A RENDELETET:
1. cikk
(1) A 950/68/EGK rendelet mellékletében található közös vámtarifa bevezető rendelkezései II B. részének (2) bekezdésében említett nem kereskedelmi jellegű kiscsomagok esetében a közös agrárpolitika keretein belül megállapított, valamint az 1059/69/EGK rendeletben szereplő árucikkekre kiszabott importvámterhek helyett az említett II B. rész (1) bekezdésében szereplő átalányjellegű vámterhet kell beszedni.
(2) Amikor ugyanazon ügylet után több különböző terhet kell beszedni, az (1) bekezdésben említett átalányjellegű vámterhet kell teljes vámteher címén beszedni.
(3) Azonban, az (1) bekezdést nem kell alkalmazni abban az esetben, amikor az említett átalányjellegű vámterheknek az ilyen árucikkekre és mezőgazdasági termékekre történő kiszabása előtt a címzett kéri, hogy azokra a megfelelő importvámterhek vonatkozzanak.
2. cikk
E rendelet az Európai Közösségek Hivatalos Lapjában való kihirdetését követő napon lép hatályba.
E rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 1973. december 18-án.